
๏ เสียงร่ำลือเรื่องราวแต่ข่าวร้อน
ข่าวรักซ้อนการเมืองเรื่องขัดขา
เรื่องต่อยตีนักเรียนเฆี่ยนบีฑา
เรื่องเข่นฆ่าขู่เข็ญไม่เว้นวาร

๏ เป็นเรื่องราวข่าวร้อนมิผ่อนพัก
คนประจักษ์ข่าวไวได้สื่อสาร
บ้างมิทันรู้เจตน์ในเหตุการณ์
ก็ประจานก่นด่าใส่อารมณ์

๏ แม้เรื่องเย็นก็กลายกระจายร้อน
ต่างความเห็นต่างบั่นทอนว่อนคำขม
หาคำเย็นได้ยากจากสังคม
ที่ต่างก้มพิมพ์หนังสือสื่อวาจา

๏ ดูเหมือนข่าวร้อนยิ่งกว่าสิ่งไหน
แต่ที่แท้มิเรื่องใหญ่เท่าใดหนา
สิ่งร้อนยิ่งมีอยู่คู่อัตตา
ที่จิตยึดถือว่าข้ามีตน

๏ มีในรูปในเสียงแม้เพียงกลิ่น
มีในรสแตะลิ้นผัสสะผล
มีในธรรมารมณ์ถมปะปน
แท้เพียงคิดสับสนว่าตนมี

๏ ตาเห็นรูปเป็นต้นชนผัสสะ
วิญญาณเกิดเคล้าคละไม่ผละหนี
จิตปรุงแต่งรักชังตั้งเวที
ตัณหารี่ทะยานหาอุปาทาน

๏ เป็นความยึดถือมั่นไร้กลั่นคิด
ไฟตัณหาจึงสถิตเผาจิตซ่าน
ร้อนเพราะเชื้อเชื่อมต่อก่อวิญญาณ
กิเลสจึงแผดผลาญห้ำหั่นใจ

๏ แม้สติตั้งมั่นรู้ทันรูป
มิเผลอวูบตามเสียงสำเนียงไหน
รู้เท่าทันกลิ่นรสกำหนดไว
รู้ผัสสะรู้หทัยยามต้องธรรม

๏ รู้ว่าเพียงอารมณ์ที่ถมโลก
ปล่อยวางสุขวางโศกวิโยคย่ำ
แม้นสามารถประคองจิตลิขิตนำ
ไม่เพ้อพร่ำตามเล่ห์เวทนา

๏ หยุดที่ใจไม่ฟุ้งตามปรุงแต่ง
หยุดที่ใจไม่แปลงสู่ตัณหา
หยุดที่ใจรู้ชอบขอบกายา
หยุดที่ใจให้กล้าฝ่ารักชัง

๏ จึงอาจดับร้อนเร่าเคยเขลาจิต
จึงอาจดับเพลิงพิษอันเข้มขลัง
ไฟเกิดจากอายตนะจะภินท์พัง
ประหนึ่งน้ำทิพย์หลั่งชโลมใจ

๏ เพลิงภายนอกว่าร้อนก็อยู่
แต่มิสู้เพลิงตัณหาที่อาศัย
ปรุงจากรูปเสียงรสบดหทัย
ร้อนยิ่งกว่าผองภัยประลัยกัลป์ ๚๛

